गोपाल दे घरा निकलियै चरण गी मसूस होआ दा हा ओह्दे मनै पर किश होर भार पेई गेआ ऐ। आफिस जाने गी रुह्, नेहा करै दा, पर जाना जरूरी हा। जंडेआल ने दिखदे गै टोल्ला मारेआ, "केह् गल्ल चरण जी, अज्ज किश मती गै डूंगी सोचें पेदे लगदे ओ?" चरण ने कोई परता नेईं दित्ता तां बजीर बेलीराम कशा रौह्न नेईं होआ। बोलेआ, "समें-समें दी गल्ल ऐ जंडेआल सा’ब, अस जदूं चरण हुन्दी उमरी दे हे ता नां असें गी कोई सोच भाखी ही, नां सोचें गी अस गै भाखे हे।" जंडेआल हस्सी पेआ, पर चरण कोशश करियै बी हस्सी नेईं सकेआ। इक फाईल चुक्कियै कम्म करने दा आह्र कीता जे मन लग्गै, पर कोई सबील नेईं बनी। कदें रानी दी नुहार अक्खीं अग्गें फिरी जन्दी कदें गोपाल दियां गल्लां चेतै उठी औंदियां। खीर उन्न सिगरट सलगाया ते इक जंडेआल गी पेश करदे होई बोलेआ, "जंडेआल सा’ब अज्ज मिगी इक बड़ा जरूरी कम्म ऐ, जे तुस मौका साम्भी लैओ, तां में थुआड़ा शुकरगजार होङ।" जंडेआल ने सिगरट सलगांदे होई आखेआ, "असें औंदे गै ताड़ी लैता हा किश गल्ल जरूर ऐ। तुस बेफिकर होइयै जाओ म्हाराज। स्हाड़े हुंदे कोई थुआड़े पास्सै उंगल चुक्कै कोह्दी मजाल ऐ।" चरण ने शुक्रिया अदा कीता, ते बाह्र निकली गेआ।